Προσπαθώ να συνθέσω την αποψινή ανάρτηση για το μπλογκ μου,
και σκέφτομαι ότι ακούγεται πραγματικά αληθοφανές,
ότι πήγα στη φυλακή και αγκάλιασα μερικούς πολύ καλούς φυλακισμένους,
ενώ ένας ντι-τζέι έπαιζε μερικούς δίσκους,
και ο Ρίτσαρντ Μπράνσον μου είπε πού μπορώ να βρω δωρεάν ηρωίνη.
(Γέλια)
(Χειροκροτήματα)
Αληθινή ιστορία!
(Γέλια)
Μάθημα πρώτο:
ποτέ μην πιστεύετε μια πρόβλεψη, η οποία δεν σας δίνει δύναμη.
Όταν γεννήθηκα, οι γιατροί είπαν στους γονείς μου
ότι θα ήμουν νεκρός μέσα στις πρώτες 24 ώρες της ζωής μου.
35 χρόνια μετά, όλοι αυτοί οι γιατροί είναι νεκροί,
(Γέλια)
και είμαι ο μοναδικός γιατρός που έχει μείνει ζωντανός.
(Γέλια)
(Χειροκροτήματα)
Ποτέ μην πιστεύετε μια πρόβλεψη, η οποία δεν σας δίνει δύναμη.
Πόσες προβλέψεις έχουν γίνει για εσάς κατά τη διάρκεια της ζωή σας;
Εάν πιστεύετε σε προβλέψεις που δεν σας δίνουν δύναμη,
θα μαραζώσετε και θα πεθάνετε,
είτε σωματικά θα πεθάνετε ή το πνεύμα σας θα πεθάνει
σαν να τριγυρνάτε ανάμεσα στον κόσμο σαν κουφάρι
ακολουθώντας απλά τις μάζες.
Θα σας δοθούν πολλοί τίτλοι στη ζωή σας,
θα σας ειπωθούν τόσα πολλά διαφορετικά πράγματα.
Θα πρέπει να ακούτε μόνο αυτά που σας δίνουν δύναμη.
Έχω μια πεποίθηση, η οποία με έχει βοηθήσει στη ζωή μου,
και αυτή είναι ότι όλοι συνωμοτούν υπέρ μου,
ακόμα και αυτοί που δεν το γνωρίζουν.
Δεν είμαι εδώ σήμερα για να σας πω ότι είχα δυσκολίες στη ζωή μου
και συνεπώς, ξέρω τι περνάτε.
Δεν έχω ιδέα για το τι περνάει ο καθένας από εσάς στη ζωή του.
Πιθανότατα δε μεγάλωσα στη γειτονιά σας.
Δεν έχω τους ίδιους γονείς με εσάς, ούτε ζω στο σώμα σας.
Δεν έζησα τις καταστάσεις που συνέβησαν σε εσάς.
Μπορώ μόνο να σας πω ότι είμαι ειδικός μόνο σε ένα πράγμα,
και αυτό είναι το πώς να είμαι εγώ, και αυτό το κάνω καλά.
(Χειροκροτήματα)
Αλλά αυτό δεν έγινε εύκολα.
Πέρασα διάφορες καταστάσεις, τις οποίες δεν εύχομαι σε κανέναν εδώ μέσα.
Μου έβγαζαν μεταλλικές λάμες από το μυελό των οστών ενώ ήμουν ξύπνιος.
Είχα λοιμώξεις στο σαγόνι και έπρεπε να γίνει εξαγωγή των δοντιών
και πλέον δεν μπορώ να μασήσω το φαγητό μου.
Πρέπει να ξυπνάω κάθε πρωί,
και να με λούζει και να με περιποιείται σωματικά ένα άλλο άτομο.
Ευτυχώς, είναι μια υπέροχη γυναίκα, την οποία παντρεύτηκα.
(Χειροκροτήματα)
Με κοιτούν επίμονα όπου και να πάω
και τη στιγμή που οι άνθρωποι με γνωρίζουν
αν δεν ξέρουν τίποτα για το βιογραφικό μου,
αυτομάτως, λόγω ανθρώπινης φύσης, σκέφτονται:
«Πρέπει να είναι τόσο δύσκολο να είσαι σαν αυτόν τον άνθρωπο!»
Εάν κάποιος με λυπάται, χάνει το χρόνο του
γιατί έχω επιλέξει μια ζωή γεμάτη δύναμη,
και είμαι εδώ για να σας βοηθήσω να επιλέξετε μια ζωή γεμάτη δύναμη.
Πρέπει να σας πω αυτό, μιλήσαμε για ναρκωτικά εδώ.
Ξέρετε ποιο είναι το χειρότερο ναρκωτικό που έχει πλήξει ποτέ το ανθρώπινο είδος;
Ο οίκτος.
Τη στιγμή που νιώθεις οίκτο για ένα άλλο άτομο,
ή τη στιγμή που νιώθεις λύπηση για τον εαυτό σου, την έβαψες.
Είσαι ανήμπορος να κάνεις οτιδήποτε απολύτως.
Δε μπορούμε να λυπόμαστε τους εαυτούς μας, δε μπορούμε να λυπόμαστε εσάς.
Ναι, θα πρέπει να πάω σπίτι σήμερα
και θα έχω αυτό που πολλοί θα αποκαλούσαν ελευθερία,
αλλά θα σας μιλήσω για την ελευθερία,
πώς πραγματικά επιλέγω να βλέπω την ελευθερία.
Γιατί όπως είπα,
δεν μπορείς να πιστεύεις σε προβλέψεις που δεν σου δίνουν δύναμη.
Το δεύτερο μάθημα για σήμερα είναι ότι δεν είσαι η κατάσταση σου.
Δεν είσαι. Δεν είμαι ανάπηρος!
Σίγουρα, θα πάρω τις προνομιακές θέσεις στάθμευσης,
(Γέλια)
αλλά αυτό δεν με προσδιορίζει ως άνθρωπο.
Δεν είμαι ικανός;
Σε όλη μου τη ζωή με κοιτούσαν και μου συμπεριφέρονταν ως μη ικανό.
Έπρεπε να σηκωθώ και να δείξω στους ανθρώπους
ότι η μόνη αναπηρία είναι η άρνηση κάποιου να προσαρμοστεί.
Πρέπει να προσαρμόζεστε σε όποιο περιβάλλον και αν είστε,
ακόμα και αν αυτό είναι η φυλακή.
Και πώς μοιάζει η προσαρμογή; Νομίζω πως μοιάζει με γιορτή.
Γιατί όταν συναντάτε ανθρώπους που γιορτάζουν τη ζωή τους,
θέλετε να είστε γύρω τους, θέλετε να μαθαίνετε από αυτούς,
θέλετε να δουλέψετε με αυτούς, θέλετε να τους προσλάβετε.
Κοιτάξτε, αν δε θέλετε να σας βλέπουν ως φυλακισμένο ή κατάδικο,
όταν βγείτε από αυτό, ή ακόμα και όταν είστε μέσα σε αυτό,
υπάρχει μία στάση ζωής,
μια πεποίθηση μέσα σας που δίνει αξία στο ανθρώπινο είδος,
άσχετα με την τωρινή σας κατάσταση, τον τίτλο ή τη θέση σας.
Εάν πιστέψω ότι είμαι ανάπηρος, θα μαραζώσω, θα είμαι ντροπαλός,
θα είμαι ανασφαλής, θα φοβάμαι, θα είμαι σαν να χρειάζομαι τη βοήθεια σας.
Και ο υπόλοιπος κόσμος θα το δεχόταν,
αλλά εγώ διαλέγω κάτι άλλο.
Επιλέγω να είμαι δυνατός, επιλέγω να είμαι αρχηγός,
επιλέγω να έχω λόγο για να κινώ αυτόν τον πλανήτη.
Θα σας πω γιατί γεννήθηκα.
Ελπίζω να σας εμπνεύσει και να βρείτε και εσείς γιατί γεννηθήκατε.
Γεννήθηκα για να απαλλάξω τον κόσμο από την ανασφάλεια.
Γιατί όταν ένας άνθρωπος είναι ανασφαλής, κάνει ηλίθια πράγματα.
Όταν αισθανόμαστε ότι δεν είμαστε αρκετοί,
αναζητάμε εξωτερική επιβεβαίωση και εξωτερικούς στόχους
προσπαθώντας να μας πείσουμε ότι είμαστε αρκετοί.
(Χειροκροτήματα)
Ευχαριστώ.
Είστε αρκετοί.
Έδωσα έναν όρκο ως θεραπευτής
να αγαπώ όλα τα ανθρώπινα όντα, ότι και αν έχουν κάνει.
Γιατί κάπου βαθιά μέσα,
βρήκα ότι κάθε άνθρωπος το μόνο που θέλει είναι να αγαπηθεί,
ακόμα και αν είναι σκληροί, ακόμα και αν είναι φοβισμένοι,
ακόμα και αν είναι πικραμένοι.
Εάν τους βάλεις στη σωστή θέση, τη σωστή στιγμή,
θα σου πούνε την αλήθεια.
Θέλουν απλά να αγαπηθούν.
Ξέρετε από ποιόν θέλουν περισσότερο αυτήν την αγάπη;
Όχι από τις μαμάδες, τους μπαμπάδες, ούτε από τους δεσμοφύλακες τους.
Από κανέναν από αυτούς.
Θέλουν να μπορούν να κοιταχτούν στον καθρέφτη και να αγαπήσουν τον εαυτό τους.
Αν το καταφέρετε αυτό τότε είστε σε καλό δρόμο.
(Χειροκροτήματα)
Αλλά δε μπορείτε να λυπάστε τον εαυτό σας.
Αν νιώθετε λύπηση για τον εαυτό σας, θα μαραζώσετε.
Είναι αντιφατικό το να λυπάσαι τον εαυτό σου,
είναι ακριβώς το αντίθετο από αυτό που αποκαλώ «εκφοβισμό του εαυτού σου»,
να χτυπάς τον εαυτό σου, να είσαι εχθρός του εαυτού σου και να του λες
ότι όλες αυτές οι προβλέψεις, αυτές οι αρνητικές γνώμες,
είναι σωστές, ότι έχουν δίκιο, ότι είσαι τελειωμένος, μια αποτυχία.
Δεν θα αξίζετε τίποτα.
Ο εκφοβισμός του εαυτού σας είναι ότι πιο επικίνδυνο θα μπορούσατε να κάνετε.
Δεν έχετε τα περιθώρια να λυπάστε τον εαυτό σας και να τον καταπιέζετε,
πρέπει να τον αγαπάτε,
γιατί το τελευταίο μάθημα που θα μοιραστώ μαζί σας απόψε,
θέλω να σας πω ποια είναι η πραγματική φυλακή.
Δεν περιβάλλεται από μπάρες, καλώδια ή ηλεκτρικούς φράχτες.
Οι πραγματικές φυλακές δεν έχουν φύλακες,
η πραγματική φυλακή βρισκεται εδώ μέσα.
Όλοι το έχουμε,
όλοι έχουμε ένα μυαλό που φλυαρεί τόσο συχνά που δεν σταματάει.
Ξέρετε που θα βρείτε τη σωτηρία σας; Δεν είναι έξω από αυτούς τους τοίχους.
Γνώρισα τόσους πολλούς ανθρώπους τρομερά επιτυχημένους και διάσημους,
που είναι φυλακισμένοι,
επειδή είναι κολλημένοι στο μυαλό τους,
εκφοβίζουν και οικτίρουν τους εαυτούς τους.
Η πραγματική ελευθερία το απωθεί αυτό από το μυαλό.
Αυτό που μου έμαθε η γυναίκα μου είναι να μπαίνω μέσα στις καρδιές σας
και να κυριεύω αυτό το παλλόμενο πράγμα
το οποίο δεν στέλνει απλά αίμα στα άκρα.
Τι κάνει;
Στέλνει συναισθηματικές δυνατότητες, άπειρες δυνατότητες επιλογών
στη συμπεριφορά μας, στη ζωή μας, στο τρόπο που βλέπουμε τα πράγματα.
Όταν αγαπάς τον εαυτό σου,
είτε κοιμάσαι σε μία φυλακή, είτε σε μία έπαυλη,
είτε έχεις γεμάτο στομάχι,
είτε δεν ξέρεις πότε θα ξαναφάς,
όταν αγαπάς τον εαυτό σου,
όταν ξέρεις να κυριαρχείς στα συναισθήματα σου,
μόνο τότε θα είσαι ελεύθερος.
Σας αγαπώ, τον καθένα και όλους σας και σας εύχομαι ελευθερία.
Ο Θεός να σας έχει καλά.
(Χειροκροτήματα)